1 нче бүлек

Текстны укыгыз һәм А1-А11; В1-В12; С1 биремнәрен үтәгез.

Олимпия уеннары

1) Меңләгән, миллионлаган кешеләр спорт яраталар, чөнки ул сәламәтлекне сакларга, үзеңне яхшы хис итәргә ярдәм итә. 2) Спорт залы булмаган нинди дә булса уку йортын табу кыендыр. 3) Шәһәрләрдә стадионнар, бассейннар бар, спорт клублары эшли. 4) Профессиональ спорт өлкәсендә иң зур ярышлар  < ...>  Олимпия уеннары. 5) Анда спортның барлык төрләре буенча көч сынала: җиңел атлетика, авыр атлетика, гимнастика, футбол, волейбол һ.б. 

6) Олимпия уеннары безнең эрага кадәр үк 1777 нче елда Грециядә барлыкка килгән. 7) Алар Олимпия дигән шәһәрдә дүрт елдан дүрт елга унике гасыр дәвамында уздырылып килгән. 8) Олимпия уеннарының дәрәҗәсе бик югары була, ярышлар уздырылганда, сугышлар тукталып тора. 9) Димәк, бу уеннар тынычлык һәм дуслык символы булган!

10) XIX гасырда Олимпия хәрәкәте һәм Халыкара олимпия комитеты оештырыла. 11) Алар спорт уеннарының йолаларын дәвам итүгә хезмәт итәләр. 12) Олимпия комитетына ике йөзгә якын ил вәкиле керә. 13) Ул комитет уеннарны уздыру урынын билгели һәм башка мәсьәләләрне хәл итә. 14) Олимпия уеннары кыш һәм җәй көне үткәрелә. 15) Аннан кала һәр илдә Милли Олимпия уеннары да уздырыла.

16) Бик күп илләр халыкара Олимпия уеннарын үзләрендә уздырырга телиләр. 17) Бу бик зур чыгым таләп итә. 18) Спорт залларын, стадионнарны, кунакханәләрне я төзекләндерергә, я яңадан төзергә кирәк була. 19) Уеннарга спортчылардан башка меңнәрчә журналистлар һәм кунаклар килә. 20) Шуңа күрә ярышлар узган көннәрдә төрле очрашулар, чыгышлар, күргәзмәләр, конкурс-фестивальләр оештырыла. 

21) Ә безнең илебездә спорт ни хәлдә соң? 

(Вакытлы матбугаттан)

A1
Кайсы җөмлә түбәндәге сорауга җавап була ала? 

Спорт ни өчен кирәк?

	1)
	Спорт залларын, стадионнарны, кунакханәләрне я төзекләндерергә, я яңадан төзергә кирәк була.

	2)
	Ул комитет уеннарны уздыру урынын билгели һәм башка мәсьәләләрне хәл итә.

	3)
	Меңләгән, миллионлаган кешеләр спорт яраталар, чөнки ул сәламәтлекне сакларга, үзеңне яхшы хис итәргә ярдәм итә.

	4)
	Бик күп илләр халыкара Олимпия уеннарын үзләрендә уздырырга телиләр.


A2
Хаталы билгеләмәне табыгыз. 

	1)
	Йортын сүзендә икенче иҗектә килгән [ы] авазы [о] лашып әйтелә. 

	2)
	Йолаларын  сүзендә авазлар һәм хәрефләр саны бертигез.

	3)
	Сәламәтлекне  сүзендә әйтелеш белән язылыш аерыла.

	4)
	Кунакханәләрне сүзендә кулланылган сузыклар калынлыкта ярашалар.


А3

Саңгырау тартык авазлар гына кергән сүзне табыгыз.

	1)
	 дүрт

	2)
	 хис

	3)
	 спорт

	4)
	 шәһәр


A4
Хаталы сүзтезмәне табыгыз.

	1)
	миллионнаган кешеләр 

	2)
	спорт клублары 

	3)
	Олимпия уеннары  

	4)
	меңнәрчә журналистлар  


A5
Мәсьәләләрне  сүзендә ь хәрефе ни өчен язылган?

	1)
	һәмзә тартыгын белдерә

	2)
	иҗекне нечкәртә

	3)
	тартыкны нечкәртә

	4)
	аеру билгесе булып тора


A6
Кушма сүзне билгеләгез.

	1)
	өлкәсендә

	2)
	тынычлык  

	3)
	конкурс-фестивальләр 

	4)
	халыкара  


A7
“Олимпия уеннары кыш һәм җәй көне үткәрелә” җөмләсенең дөрес тәрҗемәсен билгеләгез.

	1)
	Олимпийские игры проводятся весной и осенью.

	2)
	Олимпийские игры проводятся зимой и летом.

	3)
	Олимпийские игры проводились зимой и летом.

	4)
	Олимпийские игры проведем весной и осенью.


A8
Урын-вакыт килеше кушымчасы ярдәмендә бәйләнгән сүзтезмәне билгеләгез.

	1)
	һәр ил

	2)
	шәһәрләрдә эшләү

	3)
	уеннарының йолалары

	4)
	комитетына керү


A9
Калын хәрефләр белән бирелгән фигыльнең төрен билгеләгез. 

Алар спорт уеннарының йолаларын дәвам итүгә хезмәт итәләр. 

	1)
	сыйфат фигыль

	2)
	хәл фигыль

	3)
	исем фигыль

	4)
	инфинитив




A10
Һәр илдә сүзтезмәсенең дөрес тәрҗемәсен табыгыз.

	1)
	в каждой стране

	2)
	у каждой страны

	3)
	в каждую страну

	4)
	для  каждой  страны


A11
Сыйфатны табыгыз.

	1)
	дәрәҗәсе

	2)
	меңнәрчә

	3)
	уеннары

	4)
	милли  


2 нче бүлек
	B1–B12 биремнәрен укылган текст нигезендә башкарыгыз. Җавапларны сүз (сүзтезмә)  яки саннар белән языгыз.  


B1
8 нче җөмләдән өстен сүзенә синоним булган берәмлекне табып языгыз.

	Җавап: ___________________________.


B2
9 нчы җөмләдән дошманлык сүзенә антоним булган берәмлекне табып языгыз.

	Җавап: ___________________________.


B3
6 нчы җөмләдән  алмашлыкны табып языгыз.
	Җавап: ___________________________.


B4
11 нче җөмләдән баш кисәкләрне табып языгыз. 

	Җавап: ___________________________.


B5
10-11 нче җөмләләр арасыннан тиңдәш кисәкләр булган җөмләнең номерын языгыз.

	Җавап: ___________________________.


B6
20-21 нче җөмләләр арасыннан сорау җөмләнең номерын языгыз.

Җавап: ___________________________.

B7
Кереш сүзгә бәйле куелган өтернең номерын языгыз. 

Олимпия уеннарының дәрәҗәсе бик югары була,(1) ярышлар уздырылганда, (2) сугышлар тукталып тора. Димәк, (3) бу уеннар тынычлык һәм дуслык символы булган!

	Җавап: ___________________________.


B8
4-5 нче җөмләләр арасыннан аныклагычлы җөмләнең номерын языгыз.

	Җавап: ___________________________.


B9
8 нче җөмләдә ничә гади җөмлә бар? Җавапны сан белән языгыз.

	Җавап: ___________________________.


B10
3 нче җөмләдәге әйтелеше язылышына туры килмәгән сүзне языгыз.

	Җавап: ___________________________.


B11
4 нче җөмләдә <…> тамгасы урынына кайсы тыныш билгесе куелырга тиеш?  Җавапны сүз белән языгыз.

	Җавап: ___________________________.


B12
Кушма җөмлә составындагы гади җөмләләр арасына куелган өтернең номерын языгыз.

Меңләгән,(1) миллионлаган кешеләр спорт яраталар,(2) чөнки ул сәламәтлекне сакларга, (3) үзеңне яхшы хис итәргә ярдәм итә. 

	Җавап: ___________________________.


	1 һәм 2 нче бүлек биремнәренә (А һәм В тибындагы) җавапларыгызны 1 нче номерлы җаваплар бланкына күчереп язарга онытмагыз.


	


3 нче бүлек
	Укылган текстны файдаланып, С1 биремен үтәгез. Әлеге биремнең җавабын 2 нче номерлы җаваплар бланкына языгыз.


С1
“Бик күп илләр халыкара Олимпия уеннарын үзләрендә уздырырга телиләр. Бу бик зур чыгым таләп итә. Спорт залларын, стадионнарны, кунакханәләрне я төзекләндерергә, я яңадан төзергә кирәк була. Уеннарга спортчылардан башка меңнәрчә журналистлар һәм кунаклар килә. Шуңа күрә ярышлар узган көннәрдә төрле очрашулар, чыгышлар, күргәзмәләр, конкурс-фестивальләр оештырыла. 

    Ә безнең илебездә спорт ни хәлдә соң?” Текст ахырында китерелгән бу сүзләрнең мәгънәсен аңлатып, сочинение языгыз.

Укылган тексттан фикерләрегезне раслый торган 2 дәлил китерегез. Мисаллар китергәндә, кирәкле җөмләләрне языгыз яисә аларның номерларын табыгыз. 

Сочинениенең күләме 100 сүздән ким булмаска тиеш. Сочинениене пөхтә һәм аңлаешлы итеп языгыз.

Татар теленнән имтихан эшен бәяләү системасы

1 нче бүлек
А1-А11 биремнәрен тикшерү

Имтихан эшенең А1-А11 биремнәрен дөрес үтәгән өчен, һәр биремгә 1 балл, җавап хаталы булса яки бөтенләй булмаса, 0 балл куела.

Дөрес эшләнгән 11 бирем өчен, укучыга 11 балл куела. 

Ике яки аннан да күбрәк җавап (шул исәптән дөрес җавап та) билгеләнеп, хата җаваплар сызылмаган очракта җавап дөрес дип саналмый. 

1 нче таблица

	Биремнең номеры
	Дөрес җавап

	А1
	3

	А2
	4

	А3
	2

	А4
	1

	А5
	1

	А6
	4

	А7
	2

	А8
	2

	А9
	3

	А10
	1

	А11
	4


2 нче бүлек
В1-В12 биремнәрен тикшерү

Имтихан эшенең В1-В12 биремнәрен дөрес үтәгән өчен, һәр биремгә 1 балл, җавап хаталы булса яки бөтенләй булмаса, 0 балл куела.

Дөрес эшләнгән 12 бирем өчен, укучыга 12 балл куела. 

2 нче таблица
	В1
	югары

	В2
	дуслык

	В3
	безнең

	В4
	Алар хезмәт итәләр

	В5
	10

	В6
	21

	В7
	3

	В8
	5

	В9
	3

	В10
	клублары

	В11
	сызык

	В12
	2


